  Виталий Пронин И. Зорин писательлы тырмысал 95 арес.  14-тӥ пӧсьтолэзе 95 ар тырмысал удмурт кылбурчилы, врачлы Илья Зоринлы  Огаз кылбураз Илья Зорин гожтӥз: «Ӧжыт ке но улӥ, мон улонэз адӟи». Илья Андрианович зэмзэ но, 55 ар улытозяз, оломае но адӟиз-чидаз.  2 орден но кузпал Илья Андрианович Зорин вордӥськиз 1920-тӥ арын Вавож ёросысь Ӝыжол (Силкино) гуртын. Вавожысь 7-тӥ классэз йылпумъяса, дышетскыны пыриз Горькийысь фармакологияя техникуме, ар ортчыса, выжиз Ижысь мединститутэ. 2 ар дышетскемез бере кутске Быдӟым ож, Илья Зоринэз ысто Куйбышевысь военно-медицинской академие. 1947-тӥ арозь со Горд Армиын полковой но бригадной врач вал. Егит эмчи вуиз Берлинозь. Быдӟым ожысь ветеранъёслэн подвигъёссы сярысь гожъясь писатель Николай Кузнецов Обороная министерстволэн Шор архивысьтыз шедьтӥз медицина службаысь капитанлэсь Илья Зоринлэсь наградной листсэ.- Илья Андриановичез фронтэ басьто 1943-тӥ арын май толэзе, ожмаськемын 1-тӥ но 4-тӥ Украин фронтъёсын. 2 пол сӧсырмемын, 2 пол контузить каремын. 1945-тӥ арын май толэзе, войналэн берпуметӥ ожъёсаз, Чехиысь Троппау город дорын тушмон дугдылытэк ыбылӥськиз. Вистэм-вожтэм лобась пуляос шоры учкытэк, Илья Зорин сӧсыр солдатъёслы юрттэт сётӥз. Рядовойёсты сяна, тылож пушкысь 2 сӧсырмем офицеръёсты ас вылаз поттӥз но госпитале нуиз. Капитан Зорин пусъемын Отечественной войналэн 2-тӥ степенё орденэныз но Горд Кизили орденэн. Та боевой наградаос юнме уг сётӥсько, - шуиз Николай Спиридонович.Тросэз солдатъёс ож лудын, госпитальын пумитазы асьсэлэсь яратонзэс. Озьы ик луиз удмурт врачлэн но. Вавожысь шаертодонъя музеен кивалтӥсь Светлана Черных - Илья Зоринлэн ӵыжы-выжыез. Светлана Михайловналэн песятаез но Илья Андрианович агай-вынъёс вал.  Соин ик  та кышномурт трос тодэ кылбурчилэн семьяез, улэм-вылэмез сярысь.- Кызьы тодматскиз Илья Андрианович вуоно кузпалэныз? Та сярысь трос пол вералляз солэн кышноез Мария Андреевна. Со Украинаысь вал. Мария Андреевна огпол госпитале лыктэм но шуэм: мынам муми висе. Илья Андрианович мынэм ныл сьӧры, йӧнатэм анайзэ. Со дырысен егитъёс пумиськылыны кутскиллям. Госпиталь кошкыку, Илья Андрианович гажанзэ сьӧраз ӧте вылэм. Ныллэн бубиз дыдызэ ож лудэ лэзьымтэ. Но соос гожтэтъёс ог-огзылы лэзьяллям. Илья Андрианович арлыдо дыръяз но туж синмаськымон пиосмурт вал ай, нош егит вакытаз нылъёслы туж кельше вылэм чебер, баблес йырсиё врач. Гожтэтъёс но нылъёслэн туспуктэмъёсынызы госпитале трос, пе, вуылӥллям. Валамон ини, егит пиосмурт малпаськонэ усем, кудзэс кышно басьтоно. Соку одӥгез офицер дэмлам: эскеры, пе, гажанъёстэ. Озьы Илья Андрианович 3 нылъёслы гожтэт ыстэм, суйтэк кылиз шуыса. Одӥгез нылаш артистка вылэм, ивортэм: тон мыным пал суй кулэ ӧвӧл. Кыкетӥез, генераллэн нылыз, гожтэт гожъямысь дугдэм. Куинетӥез, Маша, Мария Андреевна, шуэм: войнаын котьмар луэ, эн кайгыры, тон кылъёсын но эмъяны быгатод, мон возьмало тонэ. Озьы тӥни Илья Андрианович, Украинаез тушмонлэсь мозмытыкуз, аслыз пар шедьтӥз. Война бере                     И. Зорин Москваысь военной округлэн частьёсаз службазэ азьланьтӥз. 1947-тӥ арын Зоринъёс Иже бертӥзы, - шуэ Светлана Михайловна.  Националист шуизы Иже вуэмез бере Илья Зорин зыме медицинае но кылбур дуннее. Сое Ижысь мед-институтысь акушерствоя но гинекологияя кафедраысь ординатурае куто. Илья Андрианович диссертация гожъяз. Научной ужзэ утьыны гинэ на кылемын вал, но 1951-тӥ арын 6-тӥ июне 11 часын ӝытазе Зоринъёслэн ӧсазы йыгаськизы КГБ-ын ужасьёс. Соос кык час пала мае ке утчазы, бугыртӥзы быдэс квартираез, собере Илья Андриановичез следователь доры нуизы. Допросын удмурт врач тодӥз: сое янгыше уськытыны выро Уголовной кодекслэн 58-тӥ статьяезъя (шпионаж). 1951-тӥ арысен 1952-тӥ арозь Илья Зоринэз 32 пол допросэ нуллӥзы, 17-ез таӵе пумиськон кутске вал уйшор бере. Малы чекистъёс янгыше уськытыны выризы удмурт эмчиез? «Шимес пеймытысь» книгалэн авторез Николай Кузнецов валэктэ:- 1950-тӥ-1951-тӥ аръёсы шаерысьтымы 6 муртэ пытсазы «Наговицынлэн ужезъя». Александр Наговицынэз, псевдонимез А. Эрик, тросэз удмурт Маяковский шуылӥзы. Сое янгыше уськытӥзы Совето Союзлы пумит ужамез, СОФИН огазеяськонлэн ёзчиез вал шуыса. Тодазы вайытӥзы 1941-тӥ арын пленэ шедемзэ но. Тушмон ки улысь мозмытскон понна со немец контрразведкалы ивортэм, шпион кариськыны соглаш но татысь обороная заводъёсъя ивор сётканы дась шуыса. Немецъёс солы ӧз оске. 1945-тӥ арын тулыс               А. Эрик 4 эшеныз лагерьысь пегӟыны быгатӥз, Удмуртие со вуиз сӥзьылаз гинэ. Трос гожъяськиз, ужаз газетын. Асьме чекистъёс сое син шоразы возизы. 1952-тӥ арын А. Эрикез ыбизы. Нош мукет журналистъёсты-гожъяськисьёсты, кинъёс А. Эрик сямен ик, данъяськылӥзы     К. Гердлэн творчествоеныз но сюлмаськизы удмурт литературалэн азьлань сюресэз сярысь (И. Зоринэз, Н. Марковез, М. Чайниковез, Е. Афонинэз, М. Степановез, М. Запольскиез) 10-25 арлы пытсэт сьӧры келязы. Илья Зоринэз котькуд допросын сямен ёртӥзы: малы К. Гердлэн племянникеныз Марк Чайниковен пумиськылӥд, кин «Кенеш» антисоветской журналэз сё-тӥз, малы гажа калык тушмонлэсь Гердлэсь творчествозэ... И. Зорин националист шуыса келямын вал Дальний Востоке. 1955-тӥ арын со пытсэт сьӧрысь мозмытэмын. Лагерьын Илья Андрианович трос кылбуръёс гожъям вылэм, но потыкуз солэсь чуръёссэ талало но кесяло. Кык ар ӵоже (1952-тӥ-1954-тӥ аръёсы) тюрьмалэн начальствоез Илья Зоринлэсь кышноезлы лэзем гожтэтъёссэ эскериз. Солэн уголовной ужаз но та гожтэтъёс утиськемын, - шуэ Николай Кузнецов. И. Зорин (шорысез) ож дыръя.Зэмлык кыре потэПытсэт сьӧрысь лэзем гожтэтъёс туж шунытэсь но, туж ӝожесь но. Кылсярысь, Илья Зорин гожтэ: «Мон сыӵе честно улӥ, уй но нунал ужай, вал корреспондент, врач, кылбурчи, научной ужась. Улонэ пӧзиз, ноку но ӧй малпа, кин ке мон вылэ чагиськонъёс гожъя шуыса». Яке таӵе чуръёсыз: «Марусенька, мон чидасько на кышкыт адӟонэз, ултӥянэз, тынэсьтыд мӧзмонэз, чида тон но, оскы ӟечезлы. Калык но государство азьын мон чылкыт, соин ик тон но эн ултӥя астэ. Мон кыкетӥ арзэ йыртэмась лыдъяськисько ини, нош зэмзэ ке - мон патриот. Соин ик судын но прощение ӧй куры, малы ке шуоно янгышме уг шӧдӥськы. Оскы ӟечезлы, зэмлык одно ик кыре потоз».Сталин кулэм бере странаын ялэмын вал амнистия. Озьы Илья Зорин Иже бертӥз 1955-тӥ арын. 1962-тӥ арын со уте кандидат диссертацизэ, дышетэ Ижысь мединститутын, гожъя докторской ужзэ. Уг аналты поэзиез но. 1959-тӥ арын потэ солэн «Мон тонэ гажай» сборникез, 1972-тӥ арын «Тодэмед ке потэ сюлэмме» бичетэз. Нош нырысетӥ книгаез кылдӥз 1947-тӥ арын, нимаськиз со «Кылбуръёс». Отын тросгес Быдӟым ожлы, тушмонэз жугонлы, эмчиослы сӥзем чуръёс. Лек вожпотон, кужым но Вормонлы оскон шӧдӥське война вакытэ гожтэм котькуд кылбураз. Нош яратонлы, дорлы сӥзем чуръёсаз воксё мукет адями син азе пуксе.Ӟуч лыдӟисьёслы со тодмо «Паводок» сборникезъя. Та книгаез поттыны сюлмаськиз писательлэн кышноез Мария Андреевна.Вавожысь огез урам нуллэ Илья Зоринлэсь нимзэ. Но тросэзлы удмурт лыдӟисьёслы та адями сокем тодмо ӧвӧл, потэ мыным. Тросэз солэн кылбуръёсыз кырӟан луэмын. Кылсярысь, калык али но яратэ И. Зоринлэн кылъёсызъя            Г. Шаклеинлэсь «Берен вай сюлэмме» кырӟанзэ. Оло улонысь вазь кошкеменыз, оло пытсэт сьӧры шедьылэменыз, солэн творчествоез вужере кылемын. Вавожысь ёрос библиотекаын ужась Антонида Коротаева верамъя, нылпиос но та синмаськымон адямиез уг тодо.- Али милям библиотекаямы ужа Илья Зоринлы сӥзем «Эмчи, тодосчи но кылбурчи» адӟытон. Жаляса верано, будӥсь калык уг тоды аспал эшмес. К. Гердэз пиналъёс вераны шедьто, нош А. Клабуков яке И. Зорин сярысь куд-огезлэн кылэмзы но ӧвӧл. Азьло аръёсы кылбурчилэн вордӥськем гуртаз ужрадъёс ортчытӥськомы вал. Илья Зоринлэн коркаез но сылэ на. Но выль кузёос юрт бордысь И. Зоринлы сӥзем буре ваён пулэз но басьтӥллям, - шуэ библиотекарь А. Коротаева.Светлана Черных верамъя, Илья Зорин пытсэт сьӧрын дыръяз туберкулёзэн черлаз. Кылбурчи шӧдӥз гумырезлэсь вакчиямзэ, со дыртӥз улыны, гожъяськыны. Мария Андреевна кӧня ке ар талэсь азьло улонысь кошкиз.- Та кузпалъёслы Инмар нылпи сётымтэ. Но Илья Зоринлэн вань Ирина нылыз. Со Израильын улэ. Ныллэн анаез Илья Андрианович кулэм бере гинэ дыдыезлы верам, кин солэн бубиз. Ирина вуылӥз Иже, ветлӥз атаезлэн шайгу вылаз.Мукет ӵыжы-выжыосыз сярысь ке, Ижын улэ Илья Зоринлэн племянницаез, Фёдор агаезлэн нылыз, - шуэ Светлана Черных.Илья Зорин кема но секыт висиз. Кулонзэ шӧдыса но, яратоно кышнозэ буйгатыса, со шуэм: мон кӧня ке эмъясько но бурмо. Ӧз бурмы.Галина Семёнова Берен вай сюлэмме Илья ЗоринГадь бордам ик лякыт ӝиптыса,Мон тонэ ӟыгыръяй оскыса.Тон соку мынэсьтым лушкеменАс палад берыктӥд сюлэмме.Припев:Берен вай сюлэмме,Берен вай сюлэмме,  мусо ныл,Яке сёт аслэсьтыд,Яке сёт аслэсьтыд тон мыным.Тон сое нуныяд, эркияд,Дыдыкез кадь кутӥд ас кияд.Сюлэмы, ой, мынам сюлэмыТабере тон кие сюремын.Гадь пушкам мӧзмыса, со дырысьУй-нунал со лоба тон доры.Ой, малы мынэсьтым сюлэммеАс палад берыктӥд лушкемен.Улоно ке улоноУлоно ке улоноКалыклы синмаськымон!Мед бызёз вирсэръёстӥӞырдатӥсь егит вир тыл.Эш но брат кадь мед луом,Медло котькин пӧсь луло!Гажано ке гажаноСюлэмез югдытымон!Мед луоз мылкыд чылкыт,Дауред ӵоже ӟырдыт.Мед югдоз со гажанлыЗангари сяська тылын.Ужано ке ужаноКалыклы вожъяськымон!Мед зороз юн ужакуКымысысь пӧсь нюлам ву.Секыт уж луиз ке шуг -Мед гомӟоз мылкыд тылӝу!***Бугыр-бугыр бугыръяськеМынам сюлмам улон.њечез но уродэз, иське,Та лул пушкам уло.Соку пересь шуиз мыным:Иське, тон вал шудо.Котьма луэ та улонын -Кайгу но шумпотон.Пыр-поч адњид ке улонэз,Зэмос улӥд тон, шу.Кинлэн кыџе-о валамез,Монъя, улон со - шуд! Теги: Быдымож Вунонтэмполк удмуртлитература УдмуртиысьПисательёслэногазеяськонзы  